section_heading: 1992. - Franjo Tuđman
paragraph_text: 200px|thumb|Franjo Tuđman priseže za predsjednika 1992. godine Ispred Crkve sv. Marka na zagrebačkom Gornjem gradu 12. kolovoza 1992. svečanim je polaganjem prisege pred predsjednikom i sucima Ustavnog suda Republike na dužnost stupio novoizabrani predsjednik Republike Hrvatske dr. Franjo Tuđman i time postao prvi hrvatski državni poglavar kojeg su građani Republike Hrvatske izabrali tajnim i neposrednim glasovanjem na predsjedničkim izborima održanim 2. kolovoza. Čitajući odluku kojom je Ustavni sud utvrdio valjanost provedenih izbora za predsjednika Republike, predsjednik Ustavnog suda Jadranko Crnić pozvao je novoizabranog predsjednika da pristupi polaganju svečane prisege. Predsjednik Tuđman, ponavljajući tekst svečane prisege za predsjednikom Ustavnog suda, intervenirao je u tekst prisege određene Zakonom o izboru predsjednika Republike Hrvatske, promijenivši dio teksta "na korist svih hrvatskih državljana" u "na korist hrvatskoga naroda i svih hrvatskih državljana" te završivši riječima "Tako mi Bog pomogao". Potom je potpisao tekst prisege. Stavljajući predsjedniku Tuđmanu predsjedničku lentu, predsjednik Ustavnog suda Crnić rekao je: "''Gospodine Predsjedniče, stavljam vam lentu predsjednika Republike Hrvatske, znak predsjedničke časti, znakovlje državnog poglavara Republike Hrvatske, i proglašavam da od ovog trenutka preuzimate sva prava, dužnosti i obveze predsjednika Republike. Kao predsjednik Ustavnog suda koristim prigodu da vam prvi čestitam.''" Predsjedniku Tuđmanu potom su čestitali i suci Ustavnog suda, a počasni odred Hrvatske vojske pozdravio je novog hrvatskog poglavara. Svečanosti polaganja prisege, uz članove predsjednikove obitelji i okupljene građane, bili su nazočni i predsjednik Sabora dr. Žarko Domljan, predsjednik hrvatske Vlade dr. Franjo Gregurić, mandatar za sastav nove vlade Hrvoje Šarinić, te drugi visoki dužnosnici Republike Hrvatske, predstavnici hrvatskih političkih stranaka, vjerski dostojanstvenici, predstavnici diplomatskog i konzularnog zbora, predstavnici Hrvatske vojske, predstavnici Hrvatske akademije znanosti i umjetnosti i Sveučilišta, te istaknuti kulturni i javni djelatnici.<ref>Predsjednik Tuđman položio svečanu prisegu, Hina HNA0084, 12. kolovoza 1992.